Mediakutsu: Pyöräillen Pariisiin - hyväntekeväisyystapahtuman avulla kerätään varoja syöpäsairaille lapsille

*Ensi viikon torstaina Turun tuomiokirkon edestä polkaistaan käyntiin pohjoismaiden suurin pyöräilyhyväntekeväisyystapahtuma, Team Rynkeby - God Morgon. Haluamme kutsua sinut 28.6. klo 8.30 järjestettävään mediatilaisuuteen kuulemaan lisää!*

Team Rynkeby - God Morgon on pohjoismainen hyväntekeväisyystapahtuma, jossa pyöräilyjoukkueet pyöräilevät Pariisiin ja keräävät siten rahaa vakavasti sairaille lapsille ja heidän perheilleen. Tapahtumaan osallistuu tänä vuonna 1 800 pyöräilijää kuudesta eri maasta: Tanskasta, Ruotsista, Suomesta, Norjasta, Färsaarilta ja Islannista. Suomessa sponsoreiden, lahjoitusten ja tapahtumien avulla kerätyt tuotot lahjoitetaan lyhentämättöminä syöpää sairastavien lasten hyväksi.

**Pyöräilemällä lähes 9 miljoonaa euroa**

Viime vuonna tapahtuman avulla kerättiin Suomessa yli 560 000 euroa. Yhteensä pohjoismaissa varoja kerättiin lähes 9 miljoonaa euroa. Tänä vuonna tavoitteena on kerätä sitäkin enemmän. Suomessa kerätyt varat lahjoitetaan syöpäsairaiden lasten ja nuorten sekä heidän perheidensä auttamiseen Sylva Ry:n kautta ja lasten syöpätutkimukseen Aamu Säätiön kautta.

Matkaan lähtevillä Turun tiimin 36:lla pyöräilijällä on takanaan harjoitteluntäyteinen vuosi, sillä tuleva 1300 kilometrin koitos vaatii paitsi vahvaa fyysistä, myös rautaista psyykkistä kestävyyttä. Ensi viikolla matkaan lähtevät pyöräilijät valittiin Team Rynkeby - God Morgonin kotisivuille tulleiden hakemusten joukosta.

**Livemusiikkia, aamiaista ja ilmapalloja**

Mediatilaisuuden jälkeen Team Rynkeby - God Morgon -pyöräilyjoukkue aloittaa matkansa kohti Pariisia. Klo 9 alkavan kaikille avoimen tapahtuman avaajana toimii Ilkka Kanerva. Aamu Säätiön puolesta tilaisuuteen saapuu säätiön hallituksen puheenjohtaja, lasten hematologian ja onkologian erikoislääkäri, professori h.c. Toivo T. Salmi. Tilaisuuden juontaa Saija Palin.

Luvassa on myös aamiaisherkkuja, sillä Marli tarjoaa median edustajille helposti mukaan otettavan, paperipussiin pakatun aamiaisen. Myös viidellesadalle ensimmäiselle paikalle saapuneelle kannustajalle on tarjolla klo 8.30 alkaen Marlin Piristävä -hyvinvointijuoma sekä Jalostaja Chef Lundénin herkkupatonki. Raikkaan aamustartin varmistamiseksi paikan päällä pääsee maistelemaan myös God Morgon -mehuja. Luvassa on myös livemusiikkia sekä Casagranden tarjoamia ilmapalloja perheen pienimmille.

***Paikka ja aikataulut:***

*Mediatilaisuus (klo 8.30) ja hyväntekeväisyystapahtuman startti (klo 9) järjestetään Turun tuomiokirkon edessä torstaina 28.6.2018.*

***Yhteystiedot:***

*Country Manager Kirsi Pärssinen, Team Rynkeby - God Morgon*

*p. 050 351 4711*